BESLUTNING [1] om situationen i Liberia

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der minder om sine tidligere beslutninger om borgerkrigen i Liberia, som siden 1989 har ødelagt landets sociale og økonomiske struktur,

B. der er dybt bekymret over den vedvarende ustabilitet i Liberia, som i det væsentligste skyldes fjendskab mellem de stridende parter, og dette til trods for Abjua-aftalen, der blev indgået og undertegnet i august 1996 af alle konfliktens parter,

C. der henviser til, at magtkampen mellem lederne af guerillabevægelserne har ødelagt det provisoriske fredsprogram og fortsat fremkalder enorme menneskelige lidelser og jager flygtninge på flugt, som har meget svært ved at finde muligheder for at blive optaget i nabolandene, der ikke har kapacitet til at modtage flere flygtninge,

D. der henviser til de mange fredsplaner for Liberia, som er blevet udarbejdet af Det Økonomiske Fællesskab af Vestafrikanske Stater (WAEC),

E. der har foretaget en undersøgelse af situationen vedrørende gennemførelsen af Abuja-aftalen af 17. august 1996, som skal etablere fred i landet og påbegynde tilrettelæggelsen af frie og rimelige demokratiske valg inden den 30. maj 1997,

F. der er bekymret over krisen, som den 6. april 1996 medvirkede til en mangedobling af ødelæggelserne i landet og har bragt den skrøbelige fredsproces i endnu større fare,

G. der henviser til udnævnelsen af Ruth Perry som leder af det liberiske statsråd,

H. der er dybt foruroliget over den forsinkelse, hvormed de krigsførende grupperinger afvæbner deres styrker,

I. der er overbevist om, at etableringen i Liberia af ægte fred og sikkerhed nødvendigvis først kan ske, når der er sket en fuldstændig afvæbning,

1. glæder sig over de initiativer, som Det Økonomiske Fællesskab af Vestafrikanske Stater (WAEC) har taget for at genetablere freden i Liberia, og går ind for den genoprettelse af en sikkerhedszone i Monrovia og omegn, som de fredsbevarende styrker (ECOMOG) foretog under krisen den 6. april 1996;

2. tager med tilfredshed den tidsplan til efterretning, som WAEC har fastsat for at fremme genetableringen af fred og demokrati i Liberia;

3. henstiller til lederne af alle grupperinger fuldt ud at respektere hver enkelt af de etaper, der skal føre vil valg af en ny præsident i maj 1997;

4. opfordrer Den Europæiske Union til at opfylde sine forpligtelser ved at stille de logistiske midler til rådighed, som omgående er nødvendige for de fredsbevarende styrker (ECOMOG), så de får mulighed for at gennemføre den opgave med at genetablere freden, som de har fået pålagt i henhold til Abuja-aftalen;

5. kræver, at alle konfliktens parter - krigsherrer, guerillabevægelser og politiske partier - fuldstændigt indstiller fjendtlighederne, nedlægger våbnene og respekterer den provisoriske aftale, der skal bringe freden, stabiliteten og demokratiet i Liberia tilbage og muliggøre flygtninges tilbagevenden til deres hjemland;

6. glæder sig over de fredsbestræbelser, der er blevet udvist af landene i den vestafrikanske region, og anmoder indtrængende disse lande om fortsat at udøve pression på de krigsførende parter i Liberia for at få dem til at respektere betingelserne i fredsaftalen, som skal føre til, at der indledes en demokratisk proces;

7. opfordrer indtrængende alle de krigsførende grupperinger til at respektere menneskerettighederne og de internationele folkeretlige regler i samarbejde med De Forenede Nationer, WAEC og NGO'erne med henblik på at gøre det nemmere for fødevareforsyninger til de sultende civilbefolkninger i landet at nå frem til deres bestemmelsessted;

8. opfordrer Rådet for Den Europæiske Union til at træffe alle passende foranstaltninger til støtte for fredsplanen og for at lette den nationale forsoning i Liberia;

9. tilskynder det internationale samfund, og navnlig Den Europæiske Union, til at mobilisere midler i en størrelsesorden, der svarer til de humanitære behov i den liberianske befolkning, både i landet selv og i nabostaterne, der har modtaget flygtninge i store tal;

10. appellerer til Den Europæiske Union om at iværksætte et stort anlagt fagligt og finansielt hjælpeprogram, der skal befordre og ledsage afvæbningen og demobiliseringen af de kæmpende styrker, hvilket er ufravigelige betingelser for varig fred og sikkerhed;

11. pålægger sine formænd at sende denne beslutning til AVS-EU-Rådet, Kommissionen, OAU's og FN's generalsekretærer samt til Liberias myndigheder.